和杜司錄嶽麓祈雪分韻得嶽字
作者：釋德洪
朝代：宋

paragraphs: 歲晚湘水濱，黄塵似河朔。
江流涸欲盡，缾罌汲餘濁。
閙聞雙旌出，千騎爍山嶽。
雪雲卷山去，天宇獻遼邈。
嬌鴉集風枝，凍鶴時俛啄。
譚兵杜牧之，賦詩果横槊。
山雖非故人，識面亦已數。
文章固餘事，正爾全三樂。
太丘令國器，讜議久揚榷。
長吉有美才，嶄然見頭角。
君看分韻詩，夭力那容學。
嗟余老山林，輩流殊齷齪。
寧料寒窘中，見此三卓犖。
和詩無傑句，鈍澀費磨琢。
窮略似孟郊，必劣追韓偓。